ADB รูด 5% สวนโบรกฯ แนะ “ซื้อ” มองกำไรปี 61 กระฉูด 139% หลังคุมต้นทุนดี
ADB รูด 5% สวนโบรกฯ แนะ “ซื้อ” มองกำไรปี 61 กระฉูด 139% หลังคุมต้นทุนดี โดยล่าสุด ณ เวลา 11.27 น. อยู่ที่ระดับ 1.55 บาท ลดลง 0.08 บาทหรือ 4.91% สูงสุดที่ 1.64 บาท ต่ำสุดที่ 1.54 บาท มูลค่าการซื้อขาย 25.07 ล้านบาท
16 มี.ค. 2561

ผู้สื่อข่าวรายงานว่า ราคาหุ้น บริษัท แอ็พพลาย ดีบี จำกัด (มหาชน) หรือ ADB ณ เวลา 11.27 น. อยู่ที่ระดับ 1.55 บาท ลดลง 0.08 บาทหรือ 4.91% สูงสุดที่ 1.64 บาท ต่ำสุดที่ 1.54 บาท มูลค่าการซื้อขาย 25.07 ล้านบาท

ทั้งนี้ ราคาหุ้น ADB ปรับตัวลดลงสวนทางกับนักวิเคราะห์ที่คาดการว่า ADB มีแนวโน้มยอดขายเดือน มค.-กพ. เพิ่มขึ้นกว่า 15% เมื่อเทียบกับช่วงเดียวกันของปีก่อน โดยธุรกิจที่โตดีคือกลุ่ม พีวีซีคอมปาวด์ที่ใช้ผลิตสายไฟ โดย 80% เอาไปใช้ในกลุ่มโรงไฟฟ้า ส่วนกาวและยาแนวที่เน้นส่งออก ยังโต 5-10% เทียบกับช่วงเดียวกันของปีก่อน
ขณะที่ความน่าสนใจของ ADB คือสามารถคุมต้นทุนที่เป็นปัญหาในปีก่อนได้หมด อัตรากำไรขั้นต้นน่าจะกลับมาเกิน 20% จาก 18% ในไตรมาส 4/60 พร้อมคาดแนวโน้มกำไรไตรมาส 1/61 จะอยู่ที่ 10-12 ล้านบาท ซึ่งดีกว่าที่คาดไว้ ส่วนทั้งปีคาด เติบโต 139% เทียบกับช่วงเดียวกันปีก่อนอยู่ที่ 69 ลบ.
โดยคงคำแนะนำซื้อ ราคาเป้าหมาย 2.30 บาท เนื่องจากมอง ADB น่าสนใจทั้งการโตจากฐานต่ำ และโตจากธุรกิจใหม่คืออุปกรณ์การแพทย์ที่จะเริ่มในช่วงครึ่งหลังของปี 2561